
SARS-CoV-2 mRNS vakcináció hatása a trombin generációra gyulladásos bélbeteg gyermekekben

Bevezetés. A gyulladásos bélbetegségek (IBD), azaz a Crohn betegség és a colitis ulcerosa (CU) fokozott trombózis rizikóval társulnak. IBD-ben szenvedő felnőttekben a trombin generáció (TG) magas és a betegség aktivitásával párhuzamosan változik. A SARS-CoV-2 mRNS vakcinák klinikai tesztelése során az IBD-ben szenvedő, immunszuprimált betegek alulreprezentáltak voltak. Esettanulmányok alapján az oltás után kialakuló adverz esemény (pl. IBD fellángolás) gyakoribb lehet gyermekekben, különösen COVID-19 fertőzést átvészeltekben.
Célkitűzés. Megvizsgálni, hogy az IBD-ben szenvedő gyermekekben mért TG különbözik-e az egészséges gyermekekétől, valamint megfigyelni a TG változását SARS-CoV-2 mRS vakcináció után.
Betegek és módszerek. A vizsgálatba 37 IBD-ben szenvedő (16 Crohn és 21 CU), és 55 kontroll gyermeket vontunk be. Vérvétel az oltás előtt ill. 2 héttel a második vakcina után történt. A betegség aktivitását a PCDAI ill. a pMayo pontrendszerekkel értékeltük. A vérmintákból gyulladásos laboratóriumi paraméterek, anti-SARS-CoV-2 ellenanyagszint és TG meghatározást végeztünk, a lag time, endogén thrombin potenciál (ETP), peak thrombin paramétereket vizsgálva.
Eredmények. A CRP az IBD-ben szenvedő gyermekekben szignifikánsan magasabb volt a kontrollokhoz képest és erős pozitív korrelációt mutatott az ETP- vel (Crohn: Spearman r=0,700; p=0,003 ill. CU: r=0,501; p=0,020). A TG egyes paraméterei azonban nem mutattak szignifikáns különbséget a betegekben a kontrollokhoz képest egyik vérvételi időpontban sem. A vakcináció hatására egyik csoportban sem változott a TG szignifikánsan. IBD-ben a betegség aktivitása szintén nem változott a vakcináció után, ugyanakkor néhány betegben csökkent mértékű szerokonverzió mutatkozott a kontrollokhoz képest. A COVID-19 átvészelése nem volt hatással a TG paraméterekre.
Konklúzió. Bár a gyulladás mértékével összefüggést mutatott, az IBD-ben szenvedő gyermekekben a TG nem tért el szignifikánsan a kontrolloktól. Az mRNS vakcináció hatására a TG ill. az IBD aktivitása nem változott. Az eredmények növelhetik a vakcinációval szembeni bizalmat, ugyanakkor rávilágítanak a vakcinációt követő csökkent immunválaszra egyes immunszuprimált gyermekekben.



